ก่อนอื่นต้องขอสารภาพก่อนเลยว่าผมได้ยินกิตติศัพย์อันลือเลื่องของร้านขนมหวานนี้มานานมากแล้ว และเพิ่งจะ "สลัดความเชย" ออกจากตัวเพราะชาวกรุงเทพเขายืนต่อคิวสร้างปรากฏการณ์ให้กับร้านขนมซึ่งไม่อยากจะเชื่อสายตาจริงๆ ว่ามันจะอร่อยขนาดนั้นแถมกำลังคืบคลานเข้าสู่ตลาดหลักทรัพย์อีกด้วย ซึ่งเป็นการยืนยันว่า "มันไม่ธรรมดา" จริงๆ วันนี้เลยได้มาลองเสียทีและที่จดจ้องอยู่นานก็คือหาโอกาสที่จะมาลองชิมที่สาขาที่ผมขอออกตัวแทนได้เลยว่า เป็นสาขาที่ "สวยงามและอลังการณ์" มากที่สุด อย่างสาขา สยามสแควร์วัน แหล่งยอดนิยมยุคใหม่ใจกลางเมืองในวันนี้ครับ

- After You Dessert Cafe ร้านเครื่องดื่มและของหวานที่มีของขึ้นชื่อเป็นซิกเนเจอร์ประจำร้านอย่าง "ฮันนี่โทสต์" ร้านของหวานยอดนิยมขวัญใจมหาชน ซึ่งมีรูปร่างหน้าตาของขนมแต่ละอย่างแค่เห็นก็กินขาดแล้ว รวมถึงรสชาติที่เป็นเอกลักษณ์ซึ่ง ณ ตอนนี้คงเป็นเบอร์หนึ่งในเรื่องขนมแนวนี้ กำลังขยายตัวอย่างเมามันส์ตามศูนย์การค้าและคอมมูนิตี้มอลล์ในกรุงเทพเวลานี้ โดยในวันนี้ผมมาที่สาขาที่ราวกับเข้าไปกินขนมในสถาปัตยกรรมชั้นเยี่ยมเลยทีเดียวอย่าง สาขาสยามสแควร์วันครับ

- บรรยากาศของ After You Dessert Cafe Siam Square One คึกคักไปด้วยบรรดานักเรียนแทบจะทุกระดับ รวมถึงคนวัยทำงาน แอบๆ มีเหล่าเซเลปที่แวะเวียนกันมาใช้บริการอย่างต่อเนื่อง สาขานี้แปลกแหะผมไปมาสองครั้งไม่เคยต้องต่อคิวเพราะทั้งๆ ที่ผมว่ามันสวยที่สุดด้านในตกแต่งสวย แสงสว่างทำให้เหมาะกับการนั่งพูดคุยงานหรือเม้ามอยกับเพื่อนฝูง แต่กลับกันในตามห้างผมเห็นยืนกอดอดรอเข้าคิวกินอย่างท้อแล้วท้ออีกกันเลยทีเดียว โดรยรวมผมชอบบรรยากาศสาขานี้มากที่สุดครับ  จัดมุมเป็นระเบียบสวยงามหลากหลายมุมชอบมากครับ

- การบริการของ After You Dessert Cafe Siam Square One สีหน้าพนักงานสาขานี้ไม่ค่อยดีเท่าไหร่แหะ สำหรับบริเวณหน้าเค้าเตอร์ ระบบของแบรนด์นี้ก็คือแจ้งพนักงานและได้รับหมายเลขโต๊ะและไปสั่งอาหารพร้อมแจ้งหมายเลขโต๊ะและไปนั่งรอได้เลยไม่นานนักของอร่อยก็จะมาอยู่ตรงหน้าคุณแล้วครับ

- คุณภาพของอาหารและราคาของ After You Dessert Cafe Siam Square One กลายเป็นเรื่องธรรมดาไปเสียแล้วครับสำหรับยุคนี้ ผมเคยคิดเสมอนะครับว่า ของหวานไม่ควรราคาแพงกว่าอาหารจานหลัก หรือของทานเล่น (Appitizer) แต่ยุคนี้ไม่ใช่แล้วครับ ของทานเล่นบางอย่างราคาแพงกว่าจานหลัก ของหวานแตะหลักสองร้อยขึ้น เป้นเรื่องที่ต้องยอมรับจริงๆ ว่าการแข่งขันในเรื่องรสชาติและวัตถุดิบมันเป็นกลไกพาไป ซึ่งที่นี่เองก็เช่นเดียวกันครับ ผมว่าราคาสูงนะกับขนมจานนึงแม้มันจะอร่อยมากก็ตาม แต่สูงในทีนี้มันก็คุ้มค่าสำหรับผม เพราะว่า "ยิ่งสูงยิ่งอร่อย" ให้เป็นค่าคิดค้นเขาไป หลังจากผมลองวันแรกแล้วผมกลับไปซ้ำอีกในวันถัดมาเลยทีเดียว เพราะติดใจในรสชาติ จริงๆ โดยทั้งสองแบบที่สั่งมีตามนี้ครับ

  ++ Shibuya Honey Toast. ++ (ราคา 175 บาท) มาที่นี่ถ้าไม่สั่งเมนูนี้คงเหมือนมาไม่ถึง ขนมปังอบเนยก้อนใหญ่ที่อบมาได้ดีจริงๆ รสชาติของเนยเค็มๆ แทรกซึมลงในชั้นขนมปังที่หั่นออกมาซึมถึงเนื้อใน กรอบนอกนุ่มในดีมากๆ สำหรับการอบ มาพร้อมกับไอศกรีมสองสกูปที่จริงๆ แล้วรสชาติสุดฮิตก็คงยกให้วนิลาแต่ผมต้องการอยากลองสองรสเลยขอเปลี่ยนซึ่งก็สามารถทถทำได้ ซึ่งไม่ผิดหวังครับไอศกรีมอร่อยมากๆ รสชาติกำลังดีไม่หวานมากเกินไป ชอบเลยครับทุกอย่างลงตัวมากๆ จานนี้ หลายคนอาจจะเอ๊ะมันคือฮันนี่ตรงไหนวะ จริงๆ แล้วรสชาติจานนี้มันไม่เกี่ยวกับน้ำผึ้งเลย แต่เขาจะมาเสิร์ฟให้เราราดดดดดดดอย่างสะใจเอง แต่ผมไม่ชอบครับเพราะมันหวานไป ออริจิน่อลนี่แหละของแท้ดีสุดแล้ว

  ++ Matcha Toast. ++ (ราคา 205 บาท) นี่ก็ไม่ได้แตกต่างอะไรครับจากแบบแรกเลย เพียงแค่มีการโรยผงมัทชะมาแล้วก็เป็นไอศกรีมชาเขียวเท่านั้น ผมไม่เข้าใจทำไมราคาโดดขึ้นไปจากชิบูยะฮันนี่โทสต์ เพราะมันก้แค่เปลี่ยนไอศกรีมเท่านั้นเอง ผมเข้าใจแบบนี้นะครับ เลยทำให้งงนิดหน่อย แต่ช่างมันเถอะความงงจะทำให้ไม่อร่อยเปล่าๆ เพราะจานนี้ก้เรียกว่าประทับใจเช่นเคยครับ ตัวไอศกรีมอร่อยมากๆ ทั้งสองรสครับ

สิ่งที่ผมไม่ค่อยชอบอย่างเดียวที่ได้รับคือแอบเห็นว่าอาหารเสร็จแล้วแต่ไม่ยอมยกมาเสิร์ฟทันที เลยทำให้ไอศกรีมที่โปะมาบนขนมปังร้อนๆ สดใหม่จากเตาละลายก่อนถึงโต๊ะ เพราะดูจากรูปที่ผมถ่ายมา ก็คือมาถึงถ่านทันทีไอศกรีมละลายไปเยอะพอสมควรครับ พนักงานควรปรับปรุงจุดนี้นิดนึงครับ เพื่อความสวยงามหนะครับ แต่ยังไงผมก็รู้สึกว่าคุ้มค่าที่ได้ลองมากๆ ครับ

- มุมมอง Metto โชคดีของผมอย่างนึงที่ไม่ได้เปิดตัวชิมขนมแนวนี้กับอาฟเตอร์ยู จริงๆ ผมกินจากที่อื่นสองสามร้านละ เพราะตอนแรกผมก็คิดมันจะแตกต่างกันเท่าไหร่กันเชียววะ ขนมแบบนี้มีส่วนประกอบอย่าง เนย, ขนมปังก้อนๆ ธรรมดา, ราดน้ำผึ้งเองเนี่ย ก็ฮันนี่โทสต์ละ ทีนี้กินของที่อื่นเออมันก้อร่อยดีแล้วนะ ไม่เห็นต้องไปต่อแถวให้เสียเวลา แต่ก็รู้จุดที่แท้จริงคือ อาฟเตอร์ยูมันอร่อยกว่าจริงๆ แหะ คือมันจะแตกต่างจุดเล็กๆ แต่เป็นความสำคัญใหญ่ๆ ที่คงยากต่อการเลียนแบบก็คือการอบยังไงให้เนยแทรกซึมและรสชาติทำได้ดีมากจริงๆ ซึ่งดีกว่าที่อื่นมากจริงๆ ครับ ยังไงผมก็คงไม่ต้องเชียร์อะไรมาก เพราะวัดจากมหาชนที่ไปยืนกอดอกทำหน้าเซ็งในการรอคิวก็คงเป็นเครื่องพิสูจน์ที่ดีแล้วครับ ว่าทำไมจึงต้องมาโดนกันให้ได้ครับ

วันนี้สวัสดีครับ (30 April 2015)
บทความต่างๆ ที่บรรยายเป็นมุมมองส่วนตัวของผมเท่านั้น โปรดใช้วิจารณญานในการรับฟังและพิสูจน์ด้วยตัวท่านเองดีที่สุดคร้าบบบบ
Written By Metto
2015 Metto All Rights Reserverd.